《下山》
清代·王又旦

下山寻旧径，沈沈临大壑。乱石忽改观，烟景纷相错。

低头追胜迹，背面惜林薄。岩回明星掩，路转石月落。

大河折东流，波荡宏农郭。万古东西路，世往事冥漠。

名岳如可留，吾欲齐龙蠖。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。